দিল্লির ঘটনায় সামনে এল নতুন তথ্য!

ওয়েব ডেস্ক : গত সোমবার ভয়াবহ দুর্ঘটনা ঘটেছে রাজধানী দিল্লিতে (Delhi)। লালকেল্লার (Red fort) পাশে দাঁড়িয়ে থাকা একটি গাড়িতে ভয়ংকর বিস্ফোরণ ঘটে। সেই ঘটনায় মৃত্যু হয়েছে বহু মানুষের। সেই ঘটনায় তদন্তে নেমে বিস্ফোরণের জায়গা থেকে মিলল ৯ এমএম কার্তুজ। পুলিশ (Police) সূত্রে খবর, যে কার্তুজগুলি উদ্ধার করা হয়েছে তা ব্যবহার করা হয়ে থাকে সেনা বা পুলিশের কাজে। ফলে প্রশ্ন উঠছে ঘটনাস্থলে এই কার্তুজ কোথা থেকে এল?

সূত্রের খবর, বিস্ফোরণের জায়গা থেকে তিনটি কার্তুজ উদ্ধার হয়েছে। তার মধ্যে অব্যবহৃত রয়েছে দু’টি। আর একটির খোল উদ্ধার হয়েছে। তবে কার্তুজ মিললেও ঘটনাস্থল থেকে কোনও ধরণের আগ্নেয়াস্ত্র উদ্ধার হয়নি। পুলিশের তরফে দাবি করা হয়েছে, এই কার্তুজ তাঁদের কোনও কর্মীর নয়। ফলে সেগুলি কোথা থেকে এল? তা নিয়ে প্রশ্ন উঠছে। পাশাপাশি প্রশ্ন উঠছে, এই বিস্ফোরণের যে বা যারা জড়িত, তারা সেনায় ব্যবহৃত কার্তুজ ব্যবহার করছে?

আরও খবর : দিল্লি বিস্ফোরণে ‘শয়তানের মা’! ফরেনসিক তদন্তে উঠে এল বিস্ফোরকের নতুন সূত্র

গত ১০ নভেম্বর, সোমবার সন্ধ্যা ৬টা ৫২ মিনিটে ভয়াবহ বিস্ফোরণে কেঁপে উঠেছিল দিল্লি। সেই ঘটনায় ১৩ জনের মৃত্যুর খবর পাওয়া গিয়েছিল। যার কারণে সংলগ্ন মেট্রো স্টেশন ও লালকেল্লা বন্ধ করে দেওয়া হয়েছিল। তবে গত শনিবার আংশিক খোলা হয়েছে স্টেশন। অন্যদিকে রবিবার থেকে খুলে দেওয়া হয়েছে লালকেল্লাকেও (Red Fort)।

এই ঘটনায় ইতিমধ্যে তদন্ত শুরু করে বেশ কয়েকজনকে গ্রেফতার করেছে কেন্দ্রীয় তদন্তকারী সংস্থা এনআইএ (NIA)। ইতিমধ্যে এই ঘটনার সঙ্গে জড়িত থাকার কারণে বেশ কয়েকজন চিকিৎসককেও গ্রেফতার করা হয়েছে। গত শুক্রবার বাংলা থেকে এক সন্দেহভাজনকে গ্রেফতার করেছে কেন্দ্রীয় তদন্তকারী সংস্থা। এসবের মাঝে ঘটনাস্থল থেকে কার্তুজ উদ্ধারের খবর সামনে এল।