সন্ত্রাসী ষড়যন্ত্রের তদন্তে NIA-র বড় অভিযান!

ওয়েব ডেস্ক : বড়সড় অভিযানে নামল কেন্দ্রীয় তদন্তকারী সংস্থা এনআইএ (NIA)। সোমবার সন্ত্রাসী ষড়যন্ত্র মামলার তদন্তে পাঁচটি রাজ্য ও জম্মু-কাশ্মীরের (Jammu and Kashmir) ২২টি জায়গায় তল্লাশি শুরু করেছে তারা। এই অভিযানটি পাকিস্তান-ভিত্তিক সন্ত্রাসী গোষ্ঠী এবং তাদের স্থানীয় সহযোগীদের বিরুদ্ধে বলে জানা যাচ্ছে। সূত্রের খবর এই অভিযান জম্মু-কাশ্মীরের বারামুল্লা, কুলগাম, আনন্তনাগ ও পুলওয়ামা জেলায় চালানো হচ্ছে। তবে অন্যান্য কোন রাজ্যে তদন্ত চালাচ্ছেন তদন্তকারীরা সে বিষয়ে এখনও কিছু জানা যায়নি।

সূত্রের খবর, সাধারণত সন্দেহভাজন ব্যক্তি ও গোষ্ঠীর ওপর এই অভিযান চালাচ্ছেন কেন্দ্রীয় তদন্তকারী আধিকারিকরা। অভিযোগ, এই গোষ্ঠীগুলি স্থানীয় যুবকদের প্ররোচিত করে জঙ্গি কার্যক্রমে নিয়োজিত করছে। এর সাহায্যে জম্মু-কাশ্মীরে (jammu and kashmir) সন্ত্রাস ছড়ানোর চেষ্টা চালানো হচ্ছে।

আরও খবর : দেশে বাড়ছে পথ দুর্ঘটনার ঘটনা! চাঞ্চল্য রিপোর্টে

এনআইএ’র (NIA) তথ্য অনুযায়ী, পাকিস্তানের জঙ্গি সংগঠনগুলি সামাজিক যোগাযোগ মাধ্যম ও অনলাইন মাধ্যম ব্যবহার করে ভারতে সন্ত্রাসবাদ ছাড়ানোর চেষ্টা করছে। পাশাপাশি, ড্রোনের মাধ্যমে বিভিন্ন অস্ত্র, মাদকপণ্য ভারতের পাচারের চেষ্টা চালানো হচ্ছে। জানা যাচ্ছে, এসবের বিরুদ্ধেই তদন্তে নেমেছে কেন্দ্রীয় তদন্তকারী সংস্থা এনআইএ। এছাড়া এনআইএ-র লক্ষ্য হল এমন সন্দেহভাজন ব্যক্তিরা যারা সন্ত্রাসী নেটওয়ার্কের অংশ বলে মনে করা হয়, বিশেষ করে নিষিদ্ধ সন্ত্রাসী সংগঠনগুলির সঙ্গে যুক্ত হাইব্রিড সন্ত্রাসী এবং ওভারগ্রাউন্ড কর্মী (OGW)।

গত জুন মাসে এনআইএ ৩২টি স্থানে তল্লাশি চালিয়ে গুরুত্বপূর্ণ প্রমাণ সংগ্রহ করেছিল। তার পরেই এই অভিযান চালাল এনআইএ। এর আগে ২০২৪ সালে আল-কায়েদা নেটওয়ার্কের সঙ্গে জড়িত থাকার অভিযোগে ত্রিপুরা, জম্মু ও কাশ্মীর, কর্ণাটক, বাংলা, বিহার এবং আসাম সহ বিভিন্ন রাজ্যে তল্লাশি চালানো হয়েছিল। সেই বছরেই পাঞ্জাব, হরিয়ানা এবং উত্তরপ্রদেশের ১৮টি স্থানে খালিস্তানি-পন্থী গোষ্ঠীর সঙ্গে যুক্ত একটি সন্ত্রাসী ষড়যন্ত্রের মামলায় অভিযান চালিয়েছিল।